KIRJALLINEN KYSYMYS E-0801/98 komissiolle esittäjä(t): Peter Truscott (PSE) (26. maaliskuuta 1998)

Aihe: Japanilaisten markkinoiden avautuminen valokuvaustarvikkeiden alalla

Yhdysvaltain hallitus on edistynyt merkittävästi pyrkimyksissään avata Japanin markkinat valokuvapaperi- ja filmialalla. WTO:ssa käydyissä neuvotteluissa Japani on tehnyt useita erityissitoumuksia.

Koska EU on merkittävä kauppakumppani tämän alan markkinoilla ja esimerkiksi Kodak -yrityksellä on toimipaikka vaalipiirissäni Hertfordshiressä, mihin toimiin komissio aikoo ryhtyä seuratakseen tämän alan markkinoiden avautumisen edistymistä ja varmistaakseen sen?

Komission jäsenen Sir Leon Brittanin vastaus komission puolesta (15. huhtikuuta 1998)

Maailman kauppajärjestön (WTO) paneeli, joka käsittelee ulkomaisten yritysten pääsyä japanilaisille valokuvausfilmin ja valokuvapaperin markkinoille, perustettiin Yhdysvaltojen pyynnöstä. Yhteisö liittyi paneeliin kolmantena osapuolena niiden taloudellisten etujen vuoksi, jotka sillä on valvottavanaan kyseisillä markkinoilla.

WTO:n kiistojen ratkaisuelimen lopullinen kertomus Japani * valokuvausfilmiä ja valokuvapaperia koskevat toimet on toimitettu osapuolille (Yhdysvalloille ja Japanille). Se jaetaan muille WTO:n jäsenille lähiviikkoina. Osapuolten antamien tietojen mukaan paneeli torjuu Yhdysvaltojen väitteet, koska Japanin hallituksen toteuttamien toimien sekä kotimaisten ja tuontitavaroiden välisen kilpailutilanteen järkkymisen välistä syy-yhteyttä ei ole osoitettu.

Kysymys siitä, perustuuko Japanin markkinoiden rakenne kilpailuun, ei kuulu nykyisten WTO:n sääntöjen soveltamisalaan. Näin ollen paneeli ei ole arvioinut tätä kysymystä. WTO pystyisi tutkimaan yksityisten yritysten mahdollisesti kilpailua ennalta poissulkevia käytäntöjä vain monenvälisen kilpailusäännöstön perusteella. Kyseinen tapaus korostaa selvästi tarvetta luoda WTO:n kilpailusäännöstö ja vaikuttaa sen avulla markkinoiden avautumiseen. Komissio aikoo jatkaa työtään WTO:n kauppaa ja kilpailua käsittelevässä työryhmässä ja toivoo myös, että kyseinen tapaus lisää keskustelua kauppaa ja kilpailua koskevista asioista sekä johtaa WTO:n kilpailusäännöstön luomiseen.

Japani hahmotteli Japanin valokuvausfilmi- ja valokuvapaperimarkkinoita koskevan kiistojen ratkaisumenettelyn aikana politiikkaansa, jolla se aikoo varmistaa tasavertaisen pääsyn Japanin jakelujärjestelmään ja parantaa markkinoillepääsyä valokuvausfilmialalla ja muilla aloilla. Japani ei tehnyt kiistojen ratkaisumenettelyn aikana erityissitoumuksia.

Edistymisen takaamiseksi kyseisten markkinoiden ja yleensä Japanin markkinoiden avaamisessa komissio seuraa edelleen tarkoin Japanin ilmoittaman markkinoilleen pääsyä helpottavan politiikan toteutumista. Komissio on kehottanut Japania tekemään jakelujärjestelmässään perustavanlaatuisia uudistuksia, jotta Japanissa harjoitettavan liiketoiminnan korkeat kulut alenisivat, ulkomaisten viejien ja palveluntarjoajien markkinoillepääsy helpottuisi sekä kuluttajien valinnanvara lisääntyisi. Komissio lähetti vähän aikaa sitten Japanin hallitukselle yli 200 sääntelyn purkamisehdotusta. Näihin ehdotuksiin kuului jakelualaa koskevia ehdotuksia. Komission ehdotuksissa pyydettiin myös, että Japani tehostaisi kilpailupolitiikkansa täytäntöönpanoa. Japanin uuden huhtikuussa 1998 alkavan kolmivuotisen sääntelyn purkuohjelman täytäntöönpano tarjoaa mahdollisuuden toteuttaa toimia Japanin markkinoille pääsyn helpottamiseksi ulkomaisille yrityksille.